Skok ná aanvallers student verkrag, vir dood agterlaatArgieffoto: SAPD/Facebook Die Nelson Mandela Metropolitaanse Universiteit (NMMU) het Dinsdag sy skok uitgespreek nadat een van sy vroulike tweedejaar studente die afgelope naweek wreed aangeval, verkrag en naby Schoenmakerskop in Port Elizabeth vir die dood agtergelaat is. Kapt. Sandra Janse van Rensburg, woordvoerder van die polisie, het aan Maroela Media gesê die student het by ŉ kuierplek in Parlementstraat in die middestad van Port Elizabeth gekuier en het laat die aand na buite gestap om na haar vriende te soek. “Daar het sy ŉ man raakgeloop wat sy geken het en hy het haar glo gedwing om saam met hom in die motor te klim. Hy het haar na ŉ woonstel in Walmer geneem, waar hy probeer het om met haar omgang te hê, maar sy het geweier,” het Janse van Rensburg gesê. “Hy het daarna twee van sy vriende gebel om haar te kom haal en sy was onder die indruk dat hulle haar sou huis toe neem.” Volgens Janse van Rensburg het die twee vriende haar egter nie huis toe geneem nie, maar met haar na Victoriaweg gery en daar afgedraai na ŉ beboste gebied. “Hulle het haar verkrag en probeer om haar te skiet, maar die vuurwapen het vasgesteek. Daarna het hulle haar erg aangerand en daar in die bosse agtergelaat.” Sy het gesê die student was ernstig beseer, maar moes noodgedwonge deur die bosse terug strompel na Victoriaweg waar ŉ lid van die publiek haar gevind het. Die NMMU het Dinsdag in ŉ verklaring gesê die universiteit veroordeel die voorval ten sterkste en sal voortgaan met veldtogte om geweld teenoor weerlose groepe stop te sit. Die aanval op die student kom enkele maande nadat Thambani Ngwekazi (28) en sy 21-jarige vriendin, albei NMMU-studente, op 13 Augustus in Noordeinde deur gewapende mans oorval is. Die aanvallers het die paartjie in die kattebak van die motor gedwing en met hulle na ŉ strand gery, waar hulle die vrou glo verkrag en Ngwekazi ŉ paar meter van die motor doodgeskiet het.